P. Hrušovský, predseda NR SR: (2005-06-22):
Dávam slovo teraz pani poslankyni Ľubici Navrátilovej, aby uviedla návrh poslancov Národnej rady Slovenskej republiky Ľubice Navrátilovej a Petra Bódyho na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 1201). Nech sa páči, pani poslankyňa. Ľ. Navrátilová, poslankyňa: Pán predseda, ďakujem za slovo. Vážené pani kolegyne, vážení páni kolegovia, predkladáme s kolegom Bódym návrh novely zákona č. 461/2003 Z. z. o sociálnom poistení a predkladáme ho z toho dôvodu, že zákon, ktorý už bol dvanásť alebo trinásťkrát novelizovaný, nerieši dva, z nášho pohľadu veľmi zásadné problémy, ktoré komplikujú život tým najslabším skupinám obyvateľstva. Ide o občanov, ktorí poberajú invalidné dôchodky, ide o občanov, ktorí opatrujú svoje ťažko postihnuté deti a súčasťou našej novely je aj úprava sadzieb odvodov. Táto novela zákona reaguje na niektoré problémy, ktoré vznikajú pri jeho aplikácii. Súčasné znenie zákona č. 461/2003 Z. z. obsahuje na rozdiel od právneho stavu, ktorý bol na začiatku reformy, mieru poklesu schopnosti vykonávať zárobkovú činnosť spôsobom, ktorý pre nás nie je celkom prijateľný. Preto upravujeme mieru poklesu schopnosti vykonávať zárobkovú činnosť pre výpočet invalidného dôchodku. Podľa § 263 zákona o sociálnom poistení Sociálna poisťovňa preskúmala trvanie nároku na invalidný dôchodok podľa podmienok zákona a poistencom, ktorých miera poklesu vykonávať zárobkovú činnosť klesla pod 40 percent, zanikol nárok na invalidný dôchodok vrátane invalidných dôchodkov, na ktoré boli prekvalifikované čiastočné invalidné dôchodky. Týmto bola podľa mojej mienky porušená právna prax, podľa ktorej sa nároky posudzujú podľa legislatívy účinnej v dobe vzniku, trvania a zániku nároku. Zo systému vyplácania dávok invalidného poistenia boli vylúčení občania, ktorí evidentne do systému patria. Pán minister Kaník verejne vyhlásil, že za tento stav je zodpovedný poslanec Peter Bódy. Napriek tomu, že to nie je pravda, poslanec Bódy predkladá týmto návrh, aby sa podmienky na posudzovanie invalidity vrátili do stavu platného pred 1. 1. 2004, čím bude podľa mňa aj pán minister Kaník spokojný. V tejto súvislosti zároveň predkladáme návrh, aby sa nedostatočné percentuálne zvýšenie miery poklesu schopnosti vykonávať zárobkovú činnosť nad hornú hranicu miery poklesu určenú druhom zdravotného postihnutia, ktoré je rozhodujúcou príčinou dlhodobo nepriaznivého zdravotného stavu z dôvodu závažnosti ostatných zdravotných postihnutí ovplyvňujúcich mieru poklesu schopnosti vykonávať zárobkovú činnosť, zvýšilo zo sadzby 10 percent na sadzbu 30 percent. Ďalej návrh upravuje dôchodkové poistenie osôb, ktoré sa osobne a celodenne starajú o dieťa s dlhodobým nepriaznivým zdravotným stavom. Platná právna úprava zabezpečuje zo strany štátu platby poistného do dôchodkového poistenia za fyzické osoby, ktoré sa starajú o takéto dieťa len po dobu siedmich rokov. Ide o osoby, ktoré sa celoživotne starajú o svoje postihnuté deti, vykonávajú tým spoločensky dôležitú úlohu a je nespravodlivé, aby sa po dovŕšení veku, ktorým je podmienený nárok na starobný dôchodok, ocitli v hmotnej núdzi. Matky a otcovia, ktorí opatrujú postihnuté deti doma a ich hlavným zdrojom príjmu je zvyčajne peňažný príspevok za opatrovanie vo výške 6 000, respektíve 7 500 korún, šetria verejné financie až  vo výške 10 000 korún mesačne. Totiž náklady za celodenné opatrovanie ťažko zdravotne postihnutej osoby dosahujú výšku 17 000 až 20 000 korún v zariadeniach sociálnych služieb. Lepšie dôchodkové zabezpečenie týchto osôb bude prejavom nielen solidarity s nepriazňou ich osudu, ale aj ocenením náročnej práce, ktoré vykonávajú. Podotýkam, Česká republika má vo svojej legislatíve úpravu, podľa ktorej títo otcovia a matky dostávajú príspevok na dôchodkové zabezpečenie do veku 18 rokov dieťaťa. Ďalej navrhujeme upraviť vylúčenie možnosti uplatnenia nároku na nemocenskú dávku z nemocenského poistenia, z ktorého nie je poistenec povinný platiť poistné na nemocenské poistenie. Ide o prípady, keď poistenec je povinne poistený z dvoch alebo viacerých zamestnaní, alebo iných zárobkových činností a z dôvodu dosiahnutia hranice maximálneho vymeriavacieho základu na platenie poistného do nemocenského poistenia nie je povinný platiť poistné z niektorej zárobkovej činnosti. Ďalej navrhujeme vzhľadom na skutočnosť, že fond nemocenského poistenia a fond poistenia v nezamestnanosti vykazujú dlhodobo prebytky znížiť sadzbu poistného do nemocenského poistenia za zamestnanca aj zamestnávateľa zo súčasných 1,4 percenta vymeriavacieho základu na 0,9 percenta vymeriavacieho základu a sadzbu 4,4 percenta povinne nemocensky poistenej samostatne zárobkovo činnej osoby na 3,4 percenta z vymeriavacieho základu a toto zníženie navrhujeme aj pre dobrovoľne nemocensky poistenú osobu. Sadzbu poistného na poistenie v nezamestnanosti navrhujeme znížiť na jedno percento vymeriavacieho základu. Vo fonde nemocenského poistenia bude do konca roka prebytok cirka 4 miliardy korún, vo fonde poistenia v nezamestnanosti viac ako 3 miliardy korún. Celkový výpadok poisťovne by po prijatí zmenených sadzieb bol cirka 6 miliárd korún. Navrhovaným znížením poistných sadzieb sa sleduje zníženie odvodového zaťaženia podnikateľskej sféry, a tým aj možné zvyšovanie zamestnanosti. Som si vedomá toho, že táto časť nášho návrhu bude predmetom asi širšej diskusie, či na to Sociálna poisťovňa má, alebo nemá. Som presvedčená, ak by Sociálna poisťovňa zvýšila úspešnosť výberu poistného z 95 na 97 percent, sú zdroje pre takéto navrhované zníženie určite zabezpečené. Na druhej strane musím povedať, že nemôžem súhlasiť ani s tým, aby sa odvodové zaťaženie znížilo pro forma, tak ako to navrhuje pán minister Kaník v materiáli, ktorý je v medzirezortnom pripomienkovom konaní. Takéto riešenie je naozaj riešenie pro forma, pretože nepomôže ani zamestnávateľom, nepomôže ani zamestnancom, navyše prenáša povinnosť platiť dávky nemocenského poistenia na zamestnávateľa. Vážené dámy, vážení páni, poprosím vás o podporu tohto zákona, pretože neviem si predstaviť, prečo by sme nemohli byť natoľko solidárni, aby sme nepomohli matkám a otcom, ktorí opatrujú zdravotne ťažko postihnuté deti, a aby sme sa nepostarali o nápravu krívd, ktoré vznikli v aplikácii zákona č. 461/2003 Z. z. vo vzťahu k invalidným dôchodkom. Ďakujem vám za pozornosť. (Potlesk.)